Button marad a McLarennél
A következő szezonban is a McLaren Forma-1-es istállónál versenyez a 2009-ben világbajnok Jenson Button.
A 33 éves brit pilóta – aki a mindössze egy szezont megélt Brawn GP színeiben volt vb-győztes – csütörtökön azt mondta a Sky Sports Newsnak Szingapúrban, hogy a jövő évvel kapcsolatban mindenről megegyezett a brit istállóval.

A McLaren másik versenyzője, a mexikói Sergio Perez a hétvégi szingapúri GP előtt megtartott sajtótájékoztatón azt mondta, rendben van a jövője, a folytatással kapcsolatban már csak részletkérdésekben kell megegyeznie a csapattal.

Jól érzi magát az istállónál
Fotó: MTI

Button szeptember elején úgy nyilatkozott, “érzelmi okok miatt” legalább 2015-ig szeretne a McLarennél maradni. Akkor hozzátette, hogy a Honda a következő szezon után tér vissza motorszállítóként a McLarenhez – amely jövőre még Mercedes-motorral fut -, és ő nagyon szeretne ismét a japán gyártóval együtt dolgozni. Button 2003 és 2008 között már ült Honda-motorral meghajtott autóban, és soha nem titkolta a japánok iránti rajongását: ha teheti, Tokióban él, barátnője japán, és japán nyelvű tetoválása is van. 

A brit pilóta csütörtökön csak a 2014-es szezonra vonatkozóan beszélt a hosszabbításról.
Forma-1